Kwart tal-istudenti fl-iskola primarja tal-Mellieħa għandhom ġenituri barranin bl-iskola tirrapreżenta taħlita ta’ studenti minn aktar minn 20 pajjiż. Dan il-fatt ġie ċċelebrat mill-istudenti, l-għalliema u l-ġenituri f’jum speċjali ta’ apprezzament għall-kulturi differenti u għal soċjeta multi kulturali. Fl-iskola primarja tal-Mellieħa jattendu kważi 500 student, fosthom 60 tifel u tifla li għandhom żewġ ġenituri li huma barranin u madwar 65 oħra għandhom wieħed mill-ġenituri ta’ nazzjonalità barranija. Għaldaqstant, l-iskola tilqa fi ħdanha tfal b’ġenituri minn 25 pajjiż differenti. Dan il-fatt ġie ċċelebrat f’attività li l-iskola b’kollaborazzjoni mal-ġenituri organizzat biex iżżid l-apprezzament lejn id-diversità tal-kulturi li din it-taħlita ta’ studenti tirrapreżenta. It-tfal fosthom ta’ nisel Russu, Franċiż, Daniż u Tuneżin taw merħba bl-ilsien art twielidhom lill-President ta’ Malta Marie Louise Coleiro Preca. Din l-attività saret bil-għan li tara l-istudenti jaqsmu l-identitajiet kulturali differenti tagħhom. L-inizjattiva għal din l-attività ittieħdet mill-għalliema tal-PSD. Il-klassijiet kollha minn Kinder sa Year 6 ġew trasformati f’pajjiż differenti kull waħda tirrapreżenta l-pajjizi differenti bi bnadar, l-mużika , kostumi u mappep fost oħrajn. Il-bibien tal-iskola infetħu għall-ġenituri biex jissieħbu fis-Sala tal-iskola biex jaraw spettaklu mit-tfal u setgħu ukoll jieħdu togħma tal-ikel tradizzjonali tal-pajjizi li huma rappreżentati f’din l-iskola.